b'\n_START_ARTICLE_\nS\xc3\xb6rn\xc3\xa4isten satamarata\n_START_SECTION_\n1850\xe2\x80\x931890-luvut\n_START_PARAGRAPH_\nS\xc3\xb6rn\xc3\xa4isten rataa varten oli tehty maastoviitoituksia jo vuonna 1858 ja varsinainen rata rakennettiin alun perin 1860-luvun alussa Pasilasta S\xc3\xb6rn\xc3\xa4isten lastauspaikalle heti Helsinki\xe2\x80\x93H\xc3\xa4meenlinna-radan valmistuttua. Ratalinjaus kulki silloin Vallilan kautta, nykyisen Teollisuuskadun reunaa ja Junatien linjausta my\xc3\xb6ten aina Suvilahteen. T\xc3\xa4m\xc3\xa4 Suomen ensimm\xc3\xa4inen satamarata, jonka pituus oli 3,37 kilometri\xc3\xa4, vihittiin k\xc3\xa4ytt\xc3\xb6\xc3\xb6n 8. helmikuuta 1863. S\xc3\xb6rn\xc3\xa4isten rataa varten rakennettiin Pasilaan my\xc3\xb6s kolmioraide, jolloin S\xc3\xb6rn\xc3\xa4isiin p\xc3\xa4\xc3\xa4si suoraan sek\xc3\xa4 Helsingin ett\xc3\xa4 H\xc3\xa4meenlinnan suunnasta, ja niinp\xc3\xa4 Helsingin ja H\xc3\xa4meenlinnan v\xc3\xa4lill\xc3\xa4 kulkevat sekajunat poikkesivat my\xc3\xb6s S\xc3\xb6rn\xc3\xa4isten satamassa. Vuonna 1868 rataa jatkettiin S\xc3\xb6rn\xc3\xa4isten satamaan rakennetuille pistolaitureille, ja valtionrautatiet hankki sinne my\xc3\xb6s suuren satamanosturin. S\xc3\xb6rn\xc3\xa4inen oli 1870-luvulta l\xc3\xa4htien Suomen kolmanneksi t\xc3\xa4rkein tavara-asema, ja S\xc3\xb6rn\xc3\xa4isten satamasta tuli merkitt\xc3\xa4v\xc3\xa4 puutavaran vientisatama. Satamaa alettiin k\xc3\xa4ytt\xc3\xa4\xc3\xa4 my\xc3\xb6s \xc3\xb6ljykuljetuksiin, kun sinne valmistui 1889 ensimm\xc3\xa4inen \xc3\xb6ljys\xc3\xa4ili\xc3\xb6. Lopulta noin 80 prosenttia Suomeen tuodusta \xc3\xb6ljyst\xc3\xa4 kulki S\xc3\xb6rn\xc3\xa4isten kautta.\n_START_SECTION_\n1900\xe2\x80\x931920-luvut\n_START_PARAGRAPH_\nS\xc3\xb6rn\xc3\xa4isten satamarataa jatkettiin etel\xc3\xa4\xc3\xa4n 1898\xe2\x80\x931901, niin ett\xc3\xa4 se ulottui lopulta Hakaniemen torille saakka. T\xc3\xa4m\xc3\xa4 1,7 kilometrin pituinen rataosuus kulki S\xc3\xb6rn\xc3\xa4isten rantatien reunaa pitkin, ja sit\xc3\xa4 pitkin kuljetettiin varsinkin polttopuita Hakaniemen torille myyt\xc3\xa4v\xc3\xa4ksi. Siit\xc3\xa4 erosi sivuraiteet muun muassa Helsingin kaupungin s\xc3\xa4hk\xc3\xb6laitokselle, Kone- ja Siltarakennus Oy:n konepajalle ja Andst\xc3\xa9nin tehtaille.  Etel\xc3\xa4inen satamaradan osuus ristesi my\xc3\xb6s Helsingin kaupungin s\xc3\xa4hk\xc3\xb6laitoksen ja Andst\xc3\xa9nin tehtaiden kapearaiteisten teollisuus\xc2\xadratojen kanssa. S\xc3\xb6rn\xc3\xa4isten satamaradalta johti lis\xc3\xa4ksi leve\xc3\xa4raiteinen rillirata S\xc3\xb6rn\xc3\xa4isten vankilaan. Vankilan rata oli yhdistetty yhden tavaravaunun mittaisen k\xc3\xa4\xc3\xa4nt\xc3\xb6p\xc3\xb6yd\xc3\xa4n avulla satamarataan ja vaunuja siirrettiin radalla kuorma-autosta rakennetun rata-auton avulla. Vuonna 1914 valmistuivat ensimm\xc3\xa4iset sivuraiteet Vallilaan tulevan Vallilan tavara-aseman kohdalle._NEWLINE_Vuonna 1923 tai 1924 rakennettiin S\xc3\xb6rn\xc3\xa4isten satamaradan varrelle, nykyisen Dallap\xc3\xa9npuiston kohdalle Harjun ruumishuone, nykyinen nuorisotalo, ja sen kohdalle sivuraide. Sielt\xc3\xa4 alettiin kuljettaa vainajia junalla Malmin hautausmaalle.\n_START_SECTION_\n1930\xe2\x80\x931940-luvut\n_START_PARAGRAPH_\nPohjoiseen p\xc3\xa4in satamarataa jatkettiin 1930-luvulla niin, ett\xc3\xa4 se ulottui 1931 Kyl\xc3\xa4saareen, 1932 S\xc3\xb6rn\xc3\xa4isten vankilan kohdalle, 1933 Arabian tehtaille ja 1934 Hermannissa sijaitsevalle teurastamolle._NEWLINE_S\xc3\xb6rn\xc3\xa4isten kautta kulkeneet \xc3\xb6ljynkuljetukset loppuivat vuonna 1939, jolloin Herttoniemen \xc3\xb6ljysatama ja satamarata otettiin k\xc3\xa4ytt\xc3\xb6\xc3\xb6n.\n_START_SECTION_\n1950\xe2\x80\x931960-luvut\n_START_PARAGRAPH_\nSodan j\xc3\xa4lkeen S\xc3\xb6rn\xc3\xa4isten ratapiha uusittiin kokonaan 1954. Vuosien 1960 ja 1965 v\xc3\xa4lill\xc3\xa4 rakennettiin uusi ratayhteys Pasilasta Vallilanlaakson kautta S\xc3\xb6rn\xc3\xa4isten ratapihalle. T\xc3\xa4m\xc3\xa4 rata kulki 650 metrin matkan tunnelissa nykyisen It\xc3\xa4-Pasilan kohdalla. Sen valmistuttua vanha Vallilan kautta kulkenut ratalinja j\xc3\xa4i pois k\xc3\xa4yt\xc3\xb6st\xc3\xa4 Vallilan tavara-asemalle johtanutta osuutta lukuun ottamatta ja purettiin 1968. Vanhalle ratapenkerelle rakennettiin It\xc3\xa4v\xc3\xa4yl\xc3\xa4lle johtava ajotie, joka muistoksi vanhasta ratalinjauksesta sai nimen Junatie. Vuonna 1965 valmistui S\xc3\xb6rn\xc3\xa4isiin my\xc3\xb6s uusi asemarakennus, ja vanha asema purettiin. S\xc3\xb6rn\xc3\xa4isten satamaradan raiteiden purkaminen alkoi 1960, kun Hakaniemen torin raiteet purettiin.\n_START_SECTION_\n1970\xe2\x80\x931990-luvut\n_START_PARAGRAPH_\nVallilan tavara-asema lopetti toimintansa 1987. Satamaradan alkuper\xc3\xa4isest\xc3\xa4 linjasta j\xc3\xa4i t\xc3\xa4m\xc3\xa4n j\xc3\xa4lkeen j\xc3\xa4ljelle viel\xc3\xa4 Pasilan konepajan ratapihalle johtanut lyhyt osuus. Satamaradan pohjoinen Hermanniin ja Arabianrantaan ulottunut raiteisto purettiin 1990-luvun aikana asuntorakentamisen tielt\xc3\xa4.\n_START_SECTION_\n2000-luku\n_START_PARAGRAPH_\nSatamaradan vanhasta linjasta viimeisen\xc3\xa4 j\xc3\xa4ljelle j\xc3\xa4\xc3\xa4nyt osuus eli Pasilan konepajan ratapihan vierell\xc3\xa4 kulkeneet hyl\xc3\xa4tyt kiskot purettiin 2000-luvun alussa Teollisuuskadun levennyksen tielt\xc3\xa4 ja itse ratapiha nykyisen Konepajan asuinalueen tielt\xc3\xa4 muutamaa vuotta my\xc3\xb6hemmin._NEWLINE_Lopullisesti S\xc3\xb6rn\xc3\xa4isten satamarata poistui, kun satamaliikenne siirtyi uuteen Vuosaaren satamaan vuonna 2008. P\xc3\xa4\xc3\xa4osa radasta purettiin vuonna 2009. Viimeiset, Pasilan puoleiset kiskot purettiin syksyll\xc3\xa4 2010, jolloin my\xc3\xb6s koko Keski-Pasilan alaratapiha purettiin uuden autolastausterminaalin rakennust\xc3\xb6iden takia. Vanhalle ratalinjalle Vallilanlaaksoon, v\xc3\xa4lille M\xc3\xa4kel\xc3\xa4nkadun/Radanrakentajantien liittym\xc3\xa4\xe2\x80\x93H\xc3\xa4meentie, on kaavailtu Tiederatikka-nimist\xc3\xa4 raitiotielinjaa, joka tulisi p\xc3\xa4\xc3\xa4asiassa Kumpulan kampuksen k\xc3\xa4ytt\xc3\xb6\xc3\xb6n. T\xc3\xa4m\xc3\xa4n raitiolinjan on tarkoitus toteutua vuoteen 2020 menness\xc3\xa4. My\xc3\xb6hemmin sit\xc3\xa4 saatetaan jatkaa Kalasataman metroasemalle saakka._NEWLINE_Vuosien harkinnan ja valmistelun j\xc3\xa4lkeen kev\xc3\xa4\xc3\xa4ll\xc3\xa4 2019 hyv\xc3\xa4ksyttiin asemakaava, joka t\xc3\xa4ht\xc3\xa4\xc3\xa4 Vallilanlaakson raitiotie -nimisen, p\xc3\xa4\xc3\xa4osin vanhalle junaratalinjalle Vallilanlaaksoon, v\xc3\xa4lille M\xc3\xa4kel\xc3\xa4nkadun/Radanrakentajantien liittym\xc3\xa4\xe2\x80\x93H\xc3\xa4meentie sijoittuvan Keski-Pasilan ja Kalasataman yhdist\xc3\xa4v\xc3\xa4n raitiotiehankkeen toteuttamiseen. Hankekuvauksen mukaan raitiotie parantaisi merkitt\xc3\xa4v\xc3\xa4sti alueen poikittaisia joukkoliikenneyhteyksi\xc3\xa4 yhdist\xc3\xa4m\xc3\xa4ll\xc3\xa4 Pasilan rautatieaseman, Kumpulan kampuksen ja Kalasataman metroaseman.'